**LĒMUMS**

Liepājā

|  |  |
| --- | --- |
| 2022.gada 20.janvārī | Nr.22/2  (prot. Nr.2, 19.§) |

Par pašvaldības īpašuma ieguldīšanu

SIA "AVIASABIEDRĪBA "LIEPĀJA""

pamatkapitālā

Sabiedrība ar ierobežotu atbildību "AVIASABIEDRĪBA "LIEPĀJA"", reģistrācijas Nr.4003134391, ir kapitālsabiedrība, kurā 100% kapitāldaļu pieder Liepājas valstspilsētas pašvaldībai.

Ar Ministru kabineta 2011.gada 5.jūlija noteikumiem Nr.537 “Noteikumi par sabiedrības ar ierobežotu atbildību "AVIASABIEDRĪBA "LIEPĀJA"" lidlauka statusu, lidlauka teritorijas robežām un šīs teritorijas plānoto (atļauto) izmantošanu" sabiedrības ar ierobežotu atbildību "AVIASABIEDRĪBA "LIEPĀJA"" (turpmāk arī - SIA "AVIASABIEDRĪBA "LIEPĀJA"") lidlaukam noteikts valsts nozīmes civilās aviācijas lidlauka statuss.

Ar Liepājas pilsētas domes 2011.gada 27.oktobra lēmumu Nr.341 "Par sabiedriskas nozīmes pakalpojuma sniegšanas saistību uzlikšanu sabiedrībai ar ierobežotu atbildību "AVIASABIEDRĪBA "LIEPĀJA"" apstiprināts izvērtējums par sabiedriskas nozīmes pakalpojumu sniegšanas saistību uzlikšanas nepieciešamību SIA "AVIASABIEDRĪBA "LIEPĀJA"" atbilstoši Ministru kabineta 2011.gada 23.augusta noteikumu Nr.661 "Noteikumi par lidostai uzliekamām sabiedriskas nozīmes pakalpojumu sniegšanas saistībām" 3.punktā minētajiem kritērijiem.

2012.gada 30.janvārī starp Satiksmes ministriju, Liepājas pilsētas domi un SIA "AVIASABIEDRĪBA "LIEPĀJA"" noslēgts Līgums par sabiedriskas nozīmes pakalpojumu sniegšanas saistību uzlikšanu SIA "AVIASABIEDRĪBA "LIEPĀJA"".

2021.gada 6.augustā saņemta SIA "AVIASABIEDRĪBA "LIEPĀJA"" vēstule, kurā norādīts, ka lidlauka teritorijas robežās atrodas Liepājas valstspilsētas pašvaldības zemesgabals 0,14 ha platībā ar kadastra apzīmējumu 64600070158 un lūgts to ieguldīt SIA "AVIASABIEDRĪBA "LIEPĀJA"" pamatkapitālā efektīvai Liepājas lidlauka teritorijas pārvaldībai un ekspluatācijai, kā arī Liepājas lidostas attīstības izaugsmei.

Liepājas pilsētas dome 2021.gada 21.janvārī pieņēma lēmumu Nr.9/1 "Par pašvaldības līdzdalību kapitālsabiedrībās", ar kuru nolēma saglabāt Liepājas pilsētas pašvaldības dalību SIA "AVIASABIEDRĪBA "LIEPĀJA"" un turpināt kapitālsabiedrības darbību esošajā statusā, kā arī tika noteikti kapitālsabiedrības vispārīgie stratēģiskie mērķi - nodrošināt Liepājas lidlauka drošu, efektīvu un ilgtspējīgu ekspluatāciju, kā arī, sistemātiski attīstot Liepājas lidlauka infrastruktūru un tehniskā nodrošinājuma bāzi, sekmēt gaisa satiksmes un ar lidlauka darbību saistīto aviācijas uzņēmējdarbības sektoru attīstību.

Ar līdzdalību kapitālsabiedrībā Liepājas valstspilsētas pašvaldība nodrošina no likuma "Par pašvaldībām" 15.panta pirmās daļas 19.punktā noteiktās funkcijas - organizēt sabiedriskā transporta pakalpojumus - izpildi.

Lai nodrošinātu efektīvu un optimālu Liepājas lidostas infrastruktūras attīstību un ilgtspējīgu ekspluatāciju, nepieciešama lidlauka teritorijā esošā nekustamā īpašuma atrašanās SIA "AVIASABIEDRĪBA "LIEPĀJA"" īpašumā. Tādējādi lidostas teritorijā esošā nekustamā īpašuma - zemesgabala "Lidosta 1", Grobiņas pagastā, Dienvidkurzemes novadā - atrašanās Liepājas valstspilsētas pašvaldības īpašumā un grāmatvedības uzskaitē nebūtu uzskatāma par saimnieciski pamatotu, lietderīgāk izlemjams jautājums par tā ieguldīšanu SIA "AVIASABIEDRĪBA "LIEPĀJA"" pamatkapitālā.

Sertificēta mantiskā ieguldījuma novērtēšanas eksperte Anita Vēdiķe (LĪVA profesionālās kvalifikācijas sertifikāts Nr.76) 2021.gada 11.oktobrī ir veikusi zemesgabala "Lidosta 1", Grobiņas pagastā, Dienvidkurzemes novadā, novērtēšanu un noteikusi mantiskā ieguldījuma vērtību 6 000,00 EUR (seši tūkstoši *euro*).

Pamatojoties uz likuma "Par pašvaldībām" 14.panta pirmās daļas 1.punktu, otrās daļas 3.punktu, 15.panta pirmās daļas 19.punktu, 21.panta pirmās daļas 27.punktu un 77.panta otro daļu, Publiskas personas kapitāla daļu un kapitālsabiedrību pārvaldības likuma 49.panta pirmo daļu, 62.pantu un 63.panta pirmās daļas 1.punktu, Komerclikuma 154.panta pirmo, trešo un ceturto daļu, Publiskas personas mantas atsavināšanas likuma 3.panta pirmās daļas 4.punktu, 5.panta pirmo daļu, 40.pantu un 41.panta trešo daļu, mantiskā ieguldījuma novērtēšanas ekspertes Anitas Vēdiķes (LĪVA profesionālās kvalifikācijas sertifikāts Nr.76) Liepājas valstspilsētas pašvaldībai piederošā mantiskā ieguldījuma, nekustamā īpašuma, zemesgabala 2021.gada 11.oktobra novērtējumu un izskatot Liepājas valstspilsētas pašvaldības domes pastāvīgās Finanšu komitejas 2022.gada 13.janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

1. Atsavināt Liepājas valstspilsētas pašvaldībai piederošo nekustamo īpašumu - zemesgabalu "Lidosta 1", Grobiņas pagastā, Dienvidkurzemes novadā, kadastra apzīmējums 6460 007 0158, 0,14 ha platībā, ieguldot to sabiedrības ar ierobežotu atbildību "AVIASABIEDRĪBA "LIEPĀJA"" pamatkapitālā kā mantisko ieguldījumu atbilstoši Uzņēmuma reģistra atzīta mantiskā ieguldījuma novērtēšanas ekspertes Anitas Vēdiķes 2021.gada 11.oktobra novērtējumam par summu 6 000,00 EUR (seši tūkstoši *euro*).

2. Uzdot sabiedrības ar ierobežotu atbildības "AVIASABIEDRĪBA "LIEPĀJA"" Liepājas valstspilsētas pašvaldības kapitāla daļu turētāja pārstāvim veikt nepieciešamās darbības lēmuma 1.punkta izpildei.

3. Uzdot Liepājas pilsētas pašvaldības iestādei "Nekustamā īpašuma pārvaldei" pēc lēmuma 1.punkta izpildes izslēgt atsavināto mantu no grāmatvedības uzskaites.

4. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Nekustamā īpašuma pārvaldei, Nekustamā īpašuma pārvaldes galvenajai grāmatvedei, SIA "AVIASABIEDRĪBA "LIEPĀJA"", Attīstības pārvaldei, Kapitālsabiedrību pārvaldības uzraudzības un revīzijas daļai | |